
	Қазақстан Республикасы Ұлттық Банкі Басқармасының 
2026 жылғы 29 қазандағы           
№ 120 қаулысымен бекітілді 




Бірінші санаттағы төлем ұйымдары үшін тәуекелдерді басқару 
және ішкі бақылау жүйесін қалыптастыру қағидалары


1-тарау. Жалпы ережелер

1. Бірінші санаттағы төлем ұйымдары үшін тәуекелдерді басқару және ішкі бақылау жүйесін қалыптастыру қағидалары (бұдан әрі – Қағидалар) «Төлемдер және төлем жүйелері туралы» Қазақстан Республикасы Заңының (бұдан әрі – Төлемдер және төлем жүйелері туралы заң) 23-бабы 2-тармағының 5-4) тармақшасына сәйкес әзірленді және онда бірінші санаттағы төлем ұйымдары үшін тәуекелдерді басқару және ішкі бақылау жүйесін қалыптастыру тәртібі айқындалады.
2. Қағидаларда Төлемдер және төлем жүйелері туралы заңда, «Қылмыстық жолмен алынған кірістерді заңдастыруға (жылыстатуға), терроризмді қаржыландыруға және жаппай қырып-жою қаруын таратуды қаржыландыруға қарсы іс-қимыл туралы» (бұдан әрі – КЖ/ТҚ/ЖҚҚТҚҚ туралы заң), «Қазақстан Республикасындағы банктер және банк қызметі туралы» (бұдан әрі – Банктер және банк қызметі туралы заң), «Қазақстан Республикасындағы цифрлық активтер туралы» Қазақстан Республикасының заңдарында көзделген ұғымдар, сондай-ақ мынадай ұғымдар пайдаланылады: 
1) алаяқтық және құқыққа қайшы оқыс оқиғалар тәуекелдері – қаржылық шығын мен бедел тәуекелдерінің туындау, үшінші тұлғалар және (немесе) бірінші санаттағы төлем ұйымы қызметкерлерінің тарапынан алаяқтық, бірінші санаттағы төлем ұйымының қаржылық қызметтерін есірткінің заңсыз өндірісіне, айналымына және (немесе) транзитіне, қаржы пирамидаларының қызметін ұйымдастыруға байланысты операцияларда және электрондық казино мен интернет-казино, Қазақстан Республикасында ойын бизнесі саласындағы қызметпен айналысу құқығына лицензиясы жоқ шетелдік букмекерлік кеңселер және (немесе) тотализаторлар, сондай-ақ ставкалар мен ұтыстар бойынша есеп айырысуды жүзеге асыруды қамтамасыз ететін бірыңғай есепке алу жүйесінен тыс букмекерлік кеңселер және (немесе) тотализаторлар пайдасына төлемдерді және (немесе) ақша аударымдарын жүзеге асыру үшін пайдалану салдарынан бірінші санаттағы төлем ұйымын құқыққа қайшы ic-әрекеттерге тарту ықтималдығы;
2) бизнес-модель – бәсекеге қабілеттілікті және кірістіліктің жеткілікті деңгейін қамтамасыз ететін таңдап алынған стратегияның, өнімдердің, жоспарлау процестерінің жиынтығы;
3) бірінші санаттағы төлем ұйымының антифрод-жүйесі – алаяқтық белгілері бар операцияларды немесе құқыққа қайшы оқыс оқиғаларды болдырмауға және анықтауға, қызмет көрсету кезінде дропперлерді анықтауға бағытталған техникалық және талдамалық шаралар кешені;
4) дроппер – үшінші тұлғаға өзінің банктік шотына және (немесе) электрондық төлем құралына рұқсат берген, сол сияқты өзінің төлем құралдарын, оның ішінде оларды құқыққа қайшы операцияларда заңсыз пайдалануға әкеп соқтырған материалдық сыйақы үшін үшінші тұлғаға пайдалануға берген тұлға;
5) есеп айырысу тәуекелі – бірінші санаттағы төлем ұйымының заңды тұлғаның төлем тапсырмасын белгіленген мерзімде орындамауы немесе тиісінше орындамауы салдарынан, оның ішінде бірінші санаттағы төлем ұйымының банктік шоттарындағы қаражаттың жеткіліксіздігі, техникалық іркілістер немесе есеп айырысуға қатысушылардың бас тартуы салдарынан қаржылық шығынның туындау ықтималдығы;
6) заңдық тәуекел – бірінші санаттағы төлем ұйымының Қазақстан Республикасының азаматтық, салық, банк заңнамасының, Қазақстан Республикасының төлемдер және төлем жүйелері туралы, қаржы нарығы мен қаржы ұйымдарын мемлекеттік реттеу, бақылау және қадағалау туралы, әлеуметтік қорғау туралы, бағалы қағаздар нарығы туралы, бухгалтерлік есеп пен қаржылық есептілік туралы, валюталық реттеу және валюталық бақылау туралы (немесе) қылмыстық жолмен алынған кірістерді заңдастыруға (жылыстатуға), терроризмді қаржыландыруға және жаппай қырып-жою қаруын таратуды қаржыландыруға қарсы іс-қимыл туралы заңнамасының, ал Қазақстан Республикасының бейрезиденттерімен қатынастарда – оның шыққан елінің заңнамасын, сондай-ақ жасалған шарттардың талаптарын сақтамауы салдарынан қаржылық шығынның туындау ықтималдығы;
7) комплаенс-тәуекел – бірінші санаттағы төлем ұйымының және оның қызметкерлерінің Қазақстан Республикасы заңнамасының, сондай-ақ қаржы нарығында қызмет көрсету және операциялар жүргізу тәртібін регламенттейтін ішкі құжаттардың, сондай-ақ шет мемлекеттер заңнамасының талаптарын сақтамауы салдарынан қаржылық шығынның туындау ықтималдығы;
8) қаржы саласындағы ақпараттық қауіпсіздік, оның ішінде киберқауіпсіздік тәуекелі – бірінші санаттағы төлем ұйымының ақпараттық активтерінің жасырындылығын бұзу, тұтастығын немесе қолжетімділігін қасақана бұзу салдарынан залалдың ықтимал туындауы;
9) қаржылық мониторинг жөніндегі уәкілетті орган – қаржылық мониторингті жүзеге асыратын және қылмыстық жолмен алынған кірістерді заңдастыруға (жылыстатуға), терроризмді қаржыландыруға және жаппай қырып-жою қаруын таратуды қаржыландыруға қарсы іс-қимыл (бұдан әрі – КЖ/ТҚ/ЖҚҚТҚҚ) бойынша өзге де шараларды қабылдайтын мемлекеттік орган;
10) құқыққа қайшы оқыс оқиғалар – Қазақстан Республикасының заңдарына сәйкес заңсыз деп танылатын және (немесе) тыйым салынған төлем транзакциялары, оларға есірткінің заңсыз өндірісімен, айналымымен және (немесе) транзитімен, қаржы пирамидаларының қызметін ұйымдастырумен, электрондық казино мен интернет-казино, Қазақстан Республикасында ойын бизнесі саласындағы қызметпен айналысу құқығына лицензиялары жоқ шетелдік букмекерлік кеңселер және (немесе) тотализаторлар, сондай-ақ ставкалар мен ұтыстар бойынша есеп айырысуды жүзеге асыруды қамтамасыз ететін бірыңғай есепке алу жүйесінен тыс букмекерлік кеңселер және (немесе) тотализаторлар пайдасына төлемдерді және (немесе) ақша аударымдарын жүзеге асырумен байланысты болу белгілері бар төлем транзакциялары жатады;
11) қылмыстық жолмен алынған кірістерді заңдастыру (жылыстату), терроризмді қаржыландыру және жаппай қырып-жою қаруын таратуды қаржыландыру (бұдан әрі – КЖ/ТҚ/ЖҚҚТҚ) тәуекелі – КЖ/ТҚ/ЖҚҚТҚ мақсатында бірінші санаттағы төлем ұйымының қызметтерін, өнімдерін немесе жеткізу арналарын пайдалану салдарынан оның қаржылық шығынының, қадағалап ден қою шараларын қолданудың немесе беделге келтірілетін залалдың туындау ықтималдығы;
12) маңызды тәуекел – орын алуы бірінші санаттағы төлем ұйымының қаржылық орнықтылығының нашарлауына алып келетін тәуекел;
13) операциялық тәуекел – стратегиялық тәуекел мен бедел тәуекелін қоспағанда, тиісті емес және жеткіліксіз ішкі процестер, адами ресурстар мен жүйелер немесе сыртқы оқиғалардың әсері нәтижесінде қаржылық шығынның туындау ықтималдығы;
14) өтімділік тәуекелі – бірінші санаттағы төлем ұйымының өз міндеттемелерін белгіленген мерзімде елеулі шығынсыз орындай алмауы нәтижесінде қаржылық шығынның туындау ықтималдығы;
15) стресс-тестілеу – ықтимал оқиғалардың бірінші санаттағы төлем ұйымының қаржылық жай-күйіне әлеуетті әсерін бағалау әдісі;
16) цифрлық технологиялар тәуекелі – бірінші санаттағы төлем ұйымы пайдаланатын цифрлық технологиялардың істен шығуы (жұмыс істеуінің бұзылуы) салдарынан залалдың туындау ықтималдығы.
3. Бірінші санаттағы төлем ұйымының тәуекелдерді басқару және ішкі бақылау жүйесі:
1) бірінші санаттағы төлем ұйымына өз міндеттемелерін белгіленген мерзімде елеулі шығынсыз орындауға мүмкіндік беретін тәуекелдерді уақтылы анықтауды, өлшеуді, мониторингтеуді және бақылауды;
2) тиісті тәуекел-мәдениетін;
3) бірінші санаттағы төлем ұйымы мен оның қызметкерлерінің Қазақстан Республикасы заңнамасының және бірінші санаттағы төлем ұйымының ішкі құжаттарының талаптарын сақтауын;
4) бірінші санаттағы төлем ұйымы клиенттері қаражатының сақталуын қоса алғанда, олардың мүдделерін қорғауды;
5) төлем қызметтерін көрсетудің және банк операцияларын жүзеге асырудың үздіксіздігін;
6) ішкі және сыртқы пайдаланушылар үшін есептіліктің толықтығын, дәйектілігін және уақтылылығын;
7) қаржы саласындағы ақпараттық қауіпсіздікті, оның ішінде киберқауіпсіздікті;
8) бірінші санаттағы төлем ұйымын құқыққа қайшы қызметке тартуды болдырмауды қамтамасыз етеді.
4. Бірінші санаттағы төлем ұйымының тәуекелдерді басқару жүйесі пропорционалдық, алдын алу және қорғаудың үш желісі қағидаттарына құрылады:
1) қорғаудың бірінші желісі – көрсетілетін төлем қызметтерін, электрондық ақша мен электрондық төлем құралдарын шығаруды, клиенттердің электрондық әмияндарын жүргізуді, заңды тұлғалардың банктік шоттарын ашуды және жүргізуді, заңды тұлғалардың төлемдер мен ақша аударымы бойынша нұсқауларын орындауды, төлем жүйелерінде (банкаралық ақша аударымдары жүйесінде (бұдан әрі – БААЖ) немесе халықаралық төлем жүйелерінде (VISA, Mastercard, UnionPay)) операцияларды жүзеге асыратын бірінші санаттағы төлем ұйымының құрылымдық бөлімшелері, өз қызметінде тәуекелдерді анықтау, бағалау және бақылау үшін бастапқы жауапкершілікті атқарады; 
2) қорғаудың екінші желісі – саясатты әзірлеуді, тәуекелдерді тәуелсіз мониторингтеу мен бақылауды жүзеге асыратын тәуекелдерді басқару, комплаенс-бақылау және ақпараттық қауіпсіздік (киберқауіпсіздік) жөніндегі тәуелсіз бөлімшелер;
3) қорғаудың үшінші желісі – Төлемдер және төлем жүйелері туралы заңның 19-2-бабының 3-тармағына сәйкес құрылатын және қорғаудың бірінші және екінші желілерінің тәуекелдерді басқару жүйесінің тиімділігіне тәуелсіз бағалау жүргізуді қамтамасыз ететін ішкі бақылау қызметі.
5. Қазақстан Республикасының Ұлттық Банкі (бұдан әрі – Ұлттық Банк) жыл сайын, есепті жылдан кейінгі жылғы 30 (отызыншы) шілдеден кешіктірмей Төлемдер және төлем жүйелері туралы заңның 19-2-бабының 2-тармағына сәйкес бірінші санаттағы төлем ұйымының тәуекелдерді басқару және ішкі бақылау жүйесінің Төлемдер және төлем жүйелері туралы заңның 19-2-бабының, Қағидалардың талаптарына сәйкестігін бағалайды. Тәуекелдерді басқару және ішкі бақылау жүйесінің Ұлттық Банктің талаптарына сәйкес келмеуі Төлемдер және төлем жүйелері туралы заңның 15-5-бабы 1-тармағының 6) тармақшасына сәйкес бірінші санаттағы төлем ұйымы лицензиясының қолданылуын тоқтата тұру үшін негіз болады.


2-тарау. Тәуекелдерді басқару және ішкі бақылау жүйесінің ұйымдастыру негіздері


1-параграф. Қызмет стратегиясындағы тәуекелдерді есепке алу және стресс-тестілеу

6. Бірінші санаттағы төлем ұйымының атқарушы органы кемінде 3 (үш) жылдық кезеңге қызмет стратегиясын бекітеді, онда мыналар қамтылады:
1) бизнес-модельдің сипаттамасы және көрсетілетін төлем қызметтерінің, жүзеге асырылатын банк операцияларының тізбесі;
2) Төлемдер және төлем жүйелері туралы заңның 23-бабы 2-тармағының 5-3) тармақшасына сәйкес Ұлттық Банк бекітетін пруденциялық нормативтерді ескере отырып, меншікті капитал жеткіліктілігінің сандық көрсеткіштері;
3) стратегиялық даму сценарийлері (оқиғалар дамуының теріс және неғұрлым ықтимал нұсқалары).
7. Бірінші санаттағы төлем ұйымының атқарушы органы стресс-тестілеуді бірінші санаттағы төлем ұйымы қызметінің ерекшелігін көрсететін мынадай сценарийлер бойынша жарты жылда кемінде бір рет жүргізуді қамтамасыз етеді: 
төлем позициясының өтімділік тәуекелі бойынша:
1) есеп айырысу жүйелерінің немесе шоттардың қысқа мерзімді қолжетімді болмауы;
2) электрондық ақшаны өтеу туралы талаптардың (электрондық әмиян бойынша) елеулі көлемін бір мезгілде көрсету;
3) базалық активі ақша (стейблкоин) болатын цифрлық қаржы активтерін өтеу туралы талаптардың елеулі көлемін бір уақытта көрсету;
операциялық тәуекел бойынша:
4) қысқа мерзімде транзакциялар көлемінің айтарлықтай өсуі;
5) төлем тапсырмаларын өңдеу жүйелеріндегі техникалық ақаулар;
6) БААЖ-ға немесе халықаралық төлем жүйелеріне (VISA, Mastercard, UnionPay) қатысу кезінде есеп айырысудағы іркілістер;
алаяқтық тәуекелі бойынша:
7) жаппай алаяқтық немесе құқыққа қайшы оқыс оқиғалар.
Стресс-тестілеу нәтижелерін бірінші санаттағы төлем ұйымының басқару органы қарайды және қызмет үздіксіздігін қамтамасыз ету жоспарын және Төлемдер және төлем жүйелері туралы заңның 19-3-бабында көзделген қаржылық тұрақтылықты қалпына келтіру жоспарын қайта қарау кезінде пайдаланылады.


2-параграф. Ұйымдық құрылым және тәуекелдерді басқару және ішкі бақылау өкілеттіктері

8. Бірінші санаттағы төлем ұйымының атқарушы органы лицензияланатын қызмет түрлеріне, көрсетілетін төлем қызметтерінің тізбесіне және жүзеге асырылатын банк операцияларына сәйкес ұйымдық құрылымды қалыптастырады және мыналарды:
1) Төлемдер және төлем жүйелері туралы заңның 19-2-бабының 
1-тармағына сәйкес функциялар мен жауапкершілікті нақты бөлуді;
2) мүдделер қақтығысын азайту, оның ішінде төлем тапсырмаларын орындау бойынша функцияларды бөлуді қамтамасыз етеді.
9. Бірінші санаттағы төлем ұйымының басқару органы:
1) цифрлық технологиялар және қаржы саласындағы ақпараттық қауіпсіздік, оның ішінде киберқауіпсіздік тәуекелдерін, алаяқтық және құқыққа қайшы оқыс оқиғалар тәуекелдерін, электрондық ақшамен (оның ішінде электрондық әмияндарды басқару), негізгі активі ақша (стейблкоиндер) болатын цифрлық қаржы активтерімен байланысты тәуекелдерді, электрондық төлем құралдарын эмиссиялау және қызмет көрсету, БААЖ-ға немесе халықаралық төлем жүйелеріне (VISA, Mastercard, Union Pay) қатысу, заңды тұлғалардың банк шоттарын ашу және жүргізу, заңды тұлғалардың тапсырмасы бойынша ақша аудару операциялары тәуекелдерін қоса алғанда, тәуекелдерді басқару және ішкі бақылау бойынша ішкі саясаттар мен рәсімдерді;
2) тәуекелдерді басқару және ішкі бақылау бойынша есептілікті ұсынудың ішкі рәсімдерін:
3) тәуекелдерді басқару жүйесінің тиімділігін бағалаудың ішкі өлшемшарттарын бекітеді.
10. Бірінші санаттағы төлем ұйымының ұйымдық құрылымы таңдалған бизнес-үлгіге, қызмет ауқымына, операциялардың түрлері мен күрделілігіне сәйкес келеді, мүдделер қайшылығын азайтады және тәуекелдерді басқару өкілеттігін құрылымдық бөлімшелер арасында бөледі, оның ішінде, бұлармен шектелмейді: 
1) тәуекелдерді басқару бөлімшесі (бөлімшелері); 
2) комплаенс-бақылау бөлімшесі; 
3) ішкі бақылау бөлімшесі; 
4) ақпараттық қауіпсіздік (киберқауіпсіздік) және цифрлық технологиялар бөлімшесі; 
5) алаяқтыққа және құқыққа қайшы оқыс оқиғаларға қарсы іс-қимыл бөлімшесі.
Тәуекелдерді басқару және ішкі бақылау бойынша ішкі саясаттың және  рәсімдердің құрамында мүдделер қайшылығын басқару және оны іске асыру тетіктері, сондай-ақ орындалуын бақылау жөніндегі рәсім әзірленеді. Рәсім мынадай компоненттерден тұрады: 
1) бірінші санаттағы төлем ұйымының қызметіндегі мүдделер қайшылығын азайту рәсімінің тетігі; 
2) бірінші санаттағы төлем ұйымы қызметкерлерінің мүдделер қайшылығын тудырған немесе оның туындауының ықтимал себебі болған кез келген мәселе бойынша ақпаратты дереу ұсыну міндеті; 
3) бірінші санаттағы төлем ұйымының атқарушы органының рәсім ережелерін бұзуға ден қою тетігі. 
Тәуекелдерді басқару және ішкі бақылау бойынша ішкі саясаттың және  рәсімдердің құрамында бірінші санаттағы төлем ұйымының қызметкерлері ұйым қызметіне қатысты бұзушылықтар туралы атқарушы органға (ол уәкілеттік берген адамға) жасырын түрде хабарлайтын рәсімдер қосымша әзірленеді. Мұндай хабарларды жіберу тәсілдері (бөлінген телефон желісі, электрондық пошта мекенжайы, ішкі ақпараттық жүйедегі электрондық нысан, уәкілетті тұлғаға жеке өтініш жасау және өзге де тәсілдер), оларды қарау тәртібі және хабарлаған қызметкер туралы мәліметтердің жасырындылығын қамтамасыз ету шаралары бірінші санаттағы төлем ұйымының ішкі құжатында айқындалады.


3-тарау. Тәуекелдерді басқару және қызметтің үздіксіздігін қамтамасыз ету


1-параграф. Операциялық тәуекелді басқару

11. Бірінші санаттағы төлем ұйымының операциялық тәуекелді басқару саясаты мынадай компоненттерден тұрады, бұлармен шектелмейді:
1) операциялық тәуекелді басқарудың мақсаттары, міндеттері және негізгі қағидаттары;
2) бірінші санаттағы төлем ұйымының қызмет түрлеріне қатысты операциялық тәуекел оқиғалары типтерінің жіктелуі;
3) Төлемдер және төлем жүйелері туралы заңның 19-2-бабының 
1-тармағына сәйкес үш қорғаныс желісі, олардың өкілеттіктері мен жауапкершілігі негізінде операциялық тәуекелді басқару үдерісіне қатысушыларды анықтау;
4) операциялық тәуекелді анықтау, өлшеу, мониторингтеу және бақылаудың ішкі тәртібі мен рәсімдері, оның ішінде операциялық тәуекелдің негізгі индикаторлары;
5) операциялық тәуекелдерді алдын ала бағалай отырып, жаңа төлем өнімдерін, қызмет түрлерін және технологиялық өзгерістерді мақұлдау рәсімдері;
6) қатысушылар арасында үш қорғаныс желісі бойынша ақпарат алмасу тәртібі.
12. Бірінші санаттағы төлем ұйымы операциялық тәуекел оқиғаларының дерекқорын электрондық түрде жүргізеді, онда:
1) оқиғаның сипаттамасы және оның жіктелуі; 
2) тәуекелді анықтау күні мен іске асыру күні; 
3) нақты және әлеуетті залал мөлшері; 
4) пайда болу себептері; 
5) қабылданған түзету шаралары қамтылады. 
13. Бірінші санаттағы төлем ұйымы:
1) Банктер және банк қызметі туралы заңның 22-бабы 2-тармағының 
1) тармақшасында көзделген заңды тұлғалардың банк шоттарын ашу және жүргізу бойынша банк операцияларына;
2) ақша аудару операцияларына: Банктер және банк қызметі туралы заңның 22-бабы 2-тармағының 5) тармақшасында көзделген ақша төлемдері мен аударымдары бойынша заңды тұлғалардың нұсқауларын орындауға;
3) Төлемдер және төлем жүйелері туралы заңның 13-бабы 2-тармағының 3-1) тармақшасына сәйкес негізгі активі ақша (стейблкоин) болатын цифрлық қаржы активтерімен операцияларды шығаруға және оларға қызмет көрсетуге;
4) Төлемдер және төлем жүйелері туралы заңның 12-бабы 1-тармағының 1), 3), 4), 5), 7), 8) және 9) тармақшаларында көзделген төлем қызметтеріне;
5) электрондық ақша шығаруға және клиенттердің (жеке және заңды тұлғалардың) электрондық әмияндарын жүргізуге;
6) электрондық төлем құралдарын шығаруға және оларға қызмет көрсетуге;
7) БААЖ-ға және халықаралық төлем жүйелеріне (VISA, Mastercard, UnionPay) қатысуға тән операциялық тәуекелдерді сәйкестендіреді және басқарады.
14. Бірінші санаттағы төлем ұйымының ішкі бақылау қызметі жыл сайын, есепті жылдан кейінгі жылғы30 (отызыншы) сәуірден кешіктірмей операциялық тәуекелді басқару жүйесінің тиімділігіне тәуелсіз бағалау жүргізеді.


2-параграф. Қаржы саласындағы цифрлық технологиялар мен ақпараттық қауіпсіздік, оның ішінде киберқауіпсіздік тәуекелдерін басқару

15. Бірінші санаттағы төлем ұйымы Төлемдер және төлем жүйелері туралы заңның 19-4-бабында және Төлемдер және төлем жүйелері туралы заңның 
23-бабы 2-тармағының 5-2) тармақшасына сәйкес бекітілетін Ұлттық Банктің нормативтік құқықтық актісінде белгіленген қағидаттар мен талаптарға сәйкес қаржы саласындағы ақпараттық қауіпсіздікті, оның ішінде киберқауіпсіздікті басқару жүйесін құрады және қолдау көрсетеді.
16. Бірінші санаттағы төлем ұйымының ақпараттық қауіпсіздік (киберқауіпсіздік) және цифрлық технологиялар бөлімшесі қаржы саласындағы цифрлық технологиялар және ақпараттық қауіпсіздік, оның ішінде киберқауіпсіздік тәуекелдерін басқару тәртібін айқындайтын ішкі құжатты әзірлейді.
Қаржы саласындағы ақпараттық қауіпсіздік, оның ішінде киберқауіпсіздік тәуекелдерін басқару тәртібі мыналарды қамтиды, бұлармен шектелмейді:
1) қаржы саласындағы ақпараттық қауіпсіздік, оның ішінде киберқауіпсіздік тәуекелдерін басқару саясаты;
2) қаржы саласындағы ақпараттық қауіпсіздік, оның ішінде киберқауіпсіздік тәуекелдерін басқару рәсімдері;
3) ішкі бақылау бөлімшесінің қаржы саласындағы ақпараттық қауіпсіздік, оның ішінде киберқауіпсіздік тәуекелдерін басқару жүйесінің тиімділігін бағалауы.
Цифрлық технологиялар тәуекелдерін басқару тәртібі мыналарды қамтиды, бұлармен шектелмейді:
1) цифрлық технологиялар тәуекелдерін сәйкестендіру рәсімдері;
2) цифрлық технологиялар тәуекелдерінің іске асырылуына әсер ететін ішкі және (немесе) сыртқы факторларды анықтау рәсімдері;
3) сапалық және (немесе) сандық бағалау әдістерін қолдана отырып, оның ішінде оларды іске асыру туралы деректер негізінде цифрлық технологиялардың анықталған тәуекелдерінің ықтималдығы мен салдарын бағалау рәсімдері;
4) цифрлық технологиялардың елеулі тәуекелдерінің іске асырылу туралы мәліметтерді жинау және сақтау рәсімдері;
5) цифрлық технологиялар тәуекелдерін қамтитын тәуекелдер тізілімін қалыптастыру рәсімдері;
6) цифрлық технологиялардың тәуекелдерін өңдеу жөніндегі шараларды әзірлеу рәсімдері;
7) цифрлық технологиялардың тәуекелдерін өңдеу жөніндегі шаралардың орындалуын мониторингтеу рәсімдері.
Бірінші санаттағы төлем ұйымының ақпараттық қауіпсіздік (киберқауіпсіздік) және цифрлық технологиялар бөлімшесі жыл сайын, есепті жылдан кейінгі жылғы 30 (отызыншы) сәуірден кешіктірмей қаржы саласындағы цифрлық технологиялар мен ақпараттық қауіпсіздік, оның ішінде киберқауіпсіздік тәуекелдерін басқару жүйесінің тиімділігін бағалайды.
17. Бірінші санаттағы төлем ұйымы қаржы саласындағы ақпараттық қауіпсіздікті, оның ішінде киберқауіпсіздікті, сондай-ақ цифрлық инфрақұрылым объектілерінің үздіксіз жұмыс істеуін қамтамасыз ету мақсатында: 
1) деректерді өңдеудің резервтік орталығы мен резервтік байланыс арналарының жұмысын қамтамасыз етеді;
2) 2 (екі) жұмыс күнінен кешіктірмей Ұлттық Банкке цифрлық объектілердегі осалдықтар туралы, оның ішінде үшінші тараптардан алынған, сондай-ақ қаржы саласындағы ақпараттық қауіпсіздік, оның ішінде киберқауіпсіздік оқиғалары мен оқыс оқиғалары туралы, оның ішінде цифрлық жүйелердегі бұзушылықтар мен іркілістер туралы мәліметтерді қамтитын хабарлама жібереді;
3) өзінің қызметінің цифрлық инфрақұрылым жұмысының үздіксіздігіне қойылатын талаптарға сәйкестігін қамтамасыз етеді.
18. Бірінші санаттағы төлем ұйымы Ұлттық Банктің платформасына қосылуды және қашықтан қадағалау мақсаты үшін статикалық IP-мекенжайды ұсынуды қамтамасыз етеді.
Ұлттық Банк осы мәліметтерді ұсынбауды қадағалау тәуекелінің деңгейін арттыратын фактор ретінде қарастырады және «Банктер және банк қызметі туралы» заңның 78-бабының 7-тармағына сәйкес қадағалап ден қою шараларын қолдануға негіз болады.


3-параграф. КЖ/ТҚ/ЖҚҚТҚ тәуекелдерін және комплаенс-тәуекелді басқару 

19. Бірінші санаттағы төлем ұйымы Төлемдер және төлем жүйелері туралы заңның 23-бабы 2-тармағының 5-6) тармақшасына сәйкес Ұлттық Банк бекітетін талаптарға сәйкес КЖ/ТҚ/ЖҚҚТҚҚ (бұдан әрі – ІБҚ) мақсатында ішкі бақылау қағидаларын әзірлейді, орындайды және жаңартады. 
20. Комплаенс-бақылау бөлімшесі мыналармен шектелмей, мынадай функцияларды жүзеге асырады:
1) ІБҚ, оларды жаңарту тәртібін әзірлеу және олардың орындалуын бақылау;
2) клиенттерді тиісті тексеру, оның ішінде банк шоттарын ашу кезінде заңды тұлғаларды жан-жақты сәйкестендіру;
3) электрондық ақшаны шығару кезінде жеке тұлғаларды, электрондық төлем құралдарын шығару, сондай-ақ электрондық әмияндарды ашу кезінде жеке және заңды тұлғаларды, банк шоттарын ашу кезінде заңды тұлғаларды сәйкестендіру; 
4) электрондық әмияндар бойынша және электрондық төлем құралдарын пайдалана отырып жасалған операцияларды қоса алғанда, КЖ/ТҚ/ЖҚҚТҚ белгілері тұрғысынан заңды тұлғалардың нұсқауы бойынша жүргізілген төлем қызметтері мен аударым операцияларының мониторингі;
5) қаржылық мониторинг жөніндегі уәкілетті органға мәліметтерді дайындау және жіберу;
6) қызметкерлерді КЖ/ТҚ/ЖҚҚТҚҚ мәселелері бойынша оқыту.
Бірінші санаттағы төлем ұйымын комплаенс-бақылау бөлімшесі жыл сайын, есепті жылдан кейінгі жылғы 30 (отызыншы) сәуірден кешіктірмей КЖ/ТҚ/ЖҚҚТҚ тәуекелдерін және комплаенс-тәуекелді басқару жүйесінің тиімділігін бағалауды жүргізеді. 
21. Бірінші санаттағы төлем ұйымы заңды тұлғалардың банктік шоттарын ашу және жүргізу кезінде мыналарды қоса алғанда, жан-жақты сәйкестендіруді жүргізеді:
1) заңды тұлғаның бенефициарлық иелерін анықтау;
2) Төлемдер және төлем жүйелері туралы заңның 25-бабы 12-тармағының үшінші бөлігіне сәйкес болжанатын операциялардың, оның ішінде экспорт және (немесе) импорт бойынша валюталық операциялардың іскерлік беделі мен сипатын бағалау;
3) заңды тұлғаның КЖ/ТҚ/ЖҚҚТҚҚ туралы заңның 12 және 12-1-баптарында көзделген терроризмді және экстремизмді қаржыландырумен байланысты ұйымдар мен тұлғалардың тізбесінде және (немесе) жаппай қырып-жою қаруын таратуды қаржыландырумен байланысты ұйымдар мен тұлғалардың тізбесінде болуын тексеру;
4) жоспарланған аударым операцияларының клиент қызметінің мәлімделген түріне сәйкес келуін бағалау.
Заңды тұлғалардың нұсқауы бойынша аударым операцияларын жүзеге асыру кезінде бірінші санаттағы төлем ұйымы КЖ/ТҚ/ЖҚҚТҚ белгілерінің мәніне, оның ішінде:
1) әдеттен тыс алушылармен немесе ерекше аударма маршруттарымен операцияларды анықтауға;
2) құрылымдалған аударымдарды анықтауға (қаржылық мониторингтің шекті мәндерін айналып өту үшін сомаларды бөлшектеуге);
3) аударым операцияларының заңды тұлға қызметінің мәлімделген түріне және Төлемдер және төлем жүйелері туралы заңның 25-бабы 12-тармағының үшінші бөлігінде белгіленген шектеулерге сәйкестігін бақылауға;
4) КЖ/ТҚ/ЖҚҚТҚҚ туралы заңнамада көзделген белгілер анықталған кезде аударымдарды дереу тоқтата тұруға мониторингті жүзеге асырады.
22. Комплаенс-тәуекелді басқару саясаты мыналармен шектелмей, төмендегілерді қамтиды:
1) басқарудың мақсаттары мен принциптері;
2) оларды анықтау, бағалау және мониторинг рәсімдерін қоса алғанда, комплаенс-тәуекелдерді жіктеу;
3) комплаенс-бақылау бөлімшесінің функциялары мен жауапкершілігі;
4) ішкі бақылау қызметімен өзара іс-қимылдың ішкі тәртібі;
5) басқару органының басқарушылық есептілік жүйесі.
23. КЖ/ТҚ/ЖҚҚТҚ тәуекелін басқару саясаты мен рәсімдері мыналармен шектелмей, төмендегілерді қамтиды: 
1) КЖ/ТҚ/ЖҚҚТҚҚ туралы заңның 4-бабының 5-тармақшасына сәйкес КЖ/ТҚ/ЖҚҚТҚ тәуекелін басқару, КЖ/ТҚ/ЖҚҚТҚҚ мақсатында, оның ішінде қаржылық мониторинг жөніндегі уәкілетті орган өз интернет-ресурсында орналастырған КЖ/ТҚ/ЖҚҚТҚ типологияларына, схемалары мен тәсілдеріне сәйкес келетін сипаттамаларды ескере отырып, қаржылық мониторингті және ішкі бақылауды жүзеге асыру тәртібін регламенттейтін ішкі құжаттарды:
есірткіні заңсыз өндіруге, олардың айналымына және (немесе) транзитіне;
қаржы пирамидаларының қызметін ұйымдастыруға байланысты әзірлеу және орындау.
Ұлттық Банк пен «Астана» халықаралық қаржы орталығы тарапынан реттелмейтін цифрлық активтер қызметтерін көрсететін провайдерлердің пайдасына төлемдерді және (немесе) ақша аударымдарын жүзеге асыруға;
электрондық казино мен интернет-казино, Қазақстан Республикасында ойын бизнесі саласындағы қызметпен айналысу құқығына лицензиясы жоқ шетелдік букмекерлік кеңселер және (немесе) тотализаторлар, сондай-ақ ставкалар мен ұтыстар бойынша есеп айырысуды жүзеге асыруды қамтамасыз ететін бірыңғай есепке алу жүйесінен тыс букмекерлік кеңселер және (немесе) тотализаторлар пайдасына төлемдерді және (немесе) ақша аударымдарын жүзеге асыруға;
2) КЖ/ТҚ/ЖҚҚТҚҚ туралы заңның 11-1-бабының талаптарын ескере отырып, КЖ/ТҚ/ЖҚҚТҚ қарсы іс-қимыл мақсаттары үшін КЖ/ТҚ/ЖҚҚТҚ тәуекелдерін бағалау әдістемесі;
3) тәуекел факторлары, оның ішінде КЖ/ТҚ/ЖҚҚТҚ типологиялары, схемалары мен тәсілдері және КЖ/ТҚ/ЖҚҚТҚҚ туралы заңның 4-бабының 4 және 5-тармақтарына сәйкес қаржылық мониторинг жөніндегі уәкілетті орган өз интернет-ресурсында орналастырған Ақшаны жылыстатуға қарсы күрестің қаржылық шараларын әзірлеу тобының (ФАТФ) ұсынымдарын орындамайтын және (немесе) жеткіліксіз орындайтын мемлекеттердің (аумақтардың) тізбесі ескерілетін клиентті қызмет көрсетуге қабылдау туралы шешім қабылдау рәсімдерін әзірлеу және іске асыру.


4-параграф. Алаяқтық және құқыққа қайшы оқыс оқиғалар тәуекелдерін басқару

24. Алаяқтық және құқыққа қайшы оқыс оқиғалар тәуекелдерін басқару бөлімшелері мыналармен шектелмей, төмендегілерді қамтиды:
1) ресурстар мен бюджетке қажеттілікті айқындауды қоса алғанда, алаяқтық және құқыққа қайшы оқыс оқиғаларға қарсы іс-қимыл стратегиясын іске асыру жөніндегі іс-шаралар жоспарын, сондай-ақ мерзімдері мен жауапты адамдарын көрсете отырып, іс-шаралар тізбесін әзірлеу;
2) бизнес-процестерді және енгізілетін өнімдерді және (немесе) қаржылық көрсетілетін қызметтерді алаяқтық және құқыққа қайшы оқыс оқиғалар тәуекелдері тұрғысынан бағалау;
3) алаяқтық немесе құқыққа қайшы оқыс оқиғалар тәуекелдері деңгейіне мониторинг;
4) сыртқы және ішкі деректерді анықтау және талдау, сондай-ақ алаяқтықтың және құқыққа қайшы оқыс оқиғалардың жаңа схемаларының алдын алу;
5) алаяқтық немесе құқыққа қайшы оқыс оқиғалар белгілері бар күдікті операциялардың типологиясын әзірлеу;
6) алаяқтық немесе құқыққа қайшы оқыс оқиғалар белгілері бар күдікті операцияларды жүзеге асыратын адамдардың тізімдерін, дропперлердің, алаяқтардың, құқыққа қайшы оқыс оқиғаларға байланысты адамдардың тізімін, оның ішінде соңғы күнтізбелік 12 (он екі) айдағы клиенттер мен олардың операциялары бойынша тарихи мәліметтерді мониторингтеу мен талдаудың негізінде қалыптастыру;
7) алаяқтық немесе құқыққа қайшы оқыс оқиғалар белгілері бар күдікті операциялардың, алаяқтық белгілері бар клиенттердің, қызметкерлердің және үшінші тұлғалардың іс-қимылының, оның ішінде: базалық активі ақша (стейблкоиндер) болатын цифрлық қаржы активтерін шығару және өтеу операцияларының; электрондық ақшаны шығару және электрондық әмияндарды жүргізу операцияларының; электрондық төлем құралдарын пайдалана отырып жасалатын операциялардың мониторингін жүзеге асыру – алаяқтық және рұқсатсыз пайдалану белгілері мәніне;
[bookmark: sub1011112565]8) «Алаяқтық белгілері бар төлем транзакциялары бойынша деректер алмасу орталығының (Қазақстан Республикасы Ұлттық Банкінің антифрод-орталығы) қызметін ұйымдастыру қағидаларын бекіту туралы» Қазақстан Республикасы Ұлттық Банкі Басқармасының 2025 жылғы 25 тамыздағы № 54 қаулысына (бұдан әрі – № 54 қаулы) (Нормативтік құқықтық актілерді мемлекеттік тіркеу тізілімінде № 36742 болып тіркелген) сәйкес алаяқтық белгілері бар төлем транзакциялары бойынша деректер алмасу орталығымен (бұдан әрі – Ұлттық Банктің антифрод-орталығы) өзара іс-қимыл жасауды қамтамасыз ету.
25. Алаяқтық және құқыққа қайшы оқыс оқиғалар тәуекелдерін басқару бөлімшелері алаяқтық және құқыққа қайшы оқыс оқиғалардың тәуекелдерін басқару тәртібін анықтайтын ішкі құжат әзірлейді, ол мынадай: 
1) алаяқтық және құқыққа қайшы оқыс оқиғалар тәуекелдерін сәйкестендіру және алаяқтық және құқыққа қайшы оқыс оқиғалар тәуекелдеріне ұшырағыштықты ерте анықтау индикаторларын айқындау;
2) бағалаудың сапалық және (немесе) сандық әдістерін қолдана отырып, оның ішінде оларды іске асыру туралы деректер негізінде барлық анықталған алаяқтық және құқыққа қайшы оқыс оқиғалар тәуекелдерінің ықтималдығы мен салдарларын бағалау;
3) алаяқтық және құқыққа қайшы оқыс оқиғалар мәселелері бойынша клиенттердің жолданымдарын (шағымдарын) қарау рәсімдері;
4) алаяқтық немесе құқыққа қайшы оқыс оқиғалар белгілері бар күдікті операциялар бойынша ішкі тергеу жүргізу процестері;
5) алаяқтықтың және құқыққа қайшы оқыс оқиғалардың елеулі тәуекелдерін іске асыру туралы мәліметтерді жинау және сақтау;
6) алаяқтық және құқыққа қайшы оқыс оқиғалардың тәуекелдерін қамтитын тәуекелдер тізілімін қалыптастыру;
7) алаяқтық тәуекелдерін және құқыққа қайшы оқыс оқиғаларды  барынша азайту шараларын әзірлеу;
8) алаяқтық және құқыққа қайшы оқыс оқиғалардың тәуекелдерін өңдеу шараларының орындалуын мониторингтеу рәсімдерін қамтиды, олармен шектелмейді.
26. Бірінші санаттағы төлем ұйымының антифрод-жүйесі мынадай талаптарға жауап береді:
1) Ұлттық Банктің антифрод-орталығымен техникалық ықпалдасуды қамтамасыз етеді;
2) 12 (он екі) айдағы немесе бірінші санаттағы төлем ұйымы жоғарыда көрсетілген мәліметтерді жинаған сәттен бастап ретроспективті деректерді ескере отырып, бір клиентке, ұялы байланыстың абоненттік құрылғысына, IP-мекенжайға, ұялы байланыстың абоненттік нөміріне және (немесе) төлем карточкасына байланысты алаяқтық немесе құқыққа қайшы оқыс оқиғалар белгілері бар барлық деректер мен күдікті операцияларды автоматты түрде біріктіруді қамтамасыз етеді;
3) алаяқтық немесе құқыққа қайшы оқыс оқиғалар белгілері бар күдікті операциялар, алаяқтық, құқыққа қайшы оқыс оқиғалар, анықталған дропперлер туралы ақпараттың толық көрінісін қамтамасыз етеді, бұл ақпарат инциденттер дерекқорында көрсетіледі;
4) күдікті белсенділікті анықтау үшін алдын ала берілген сценарий алгоритмдерін, модельдерді және қағидаларды қолданады;
5) мынадай міндеттерді:
№ 54 қаулыда көзделген дерекқорлардан алынған мәліметтер негізінде үздіксіз жаңартылып отыратын алаяқтық немесе құқыққа қайшы оқыс оқиғалар белгілерімен күдікті операцияларды жүзеге асыратын адамдардың ішкі тізімдерін, дропперлер, алаяқтар, құқыққа қайшы оқыс оқиғаларға байланысты адамдар тізімін жүргізуді; 
Ұлттық Банктің антифрод-орталығының ішкі тізімдерімен, сондай-ақ дерекқорларымен автоматты салыстырып тексеруді қамтамасыз етеді;
6) транзакцияны тоқтата тұру және (немесе) қабылдамау мүмкіндігін көздейді;
7) деректердің сақталуын және қауіпсіздігін, алаяқтық немесе құқыққа қайшы оқыс оқиғалар туралы деректермен ақпараттық алмасу қауіпсіздігін қамтамасыз етеді;
8) алаяқтық немесе құқыққа қайшы оқыс оқиғалардың белгілері бар күдікті операцияларды анықтау үшін өлшемдерді талдауды және реттеуді, тестілеуді және бірінші санаттағы төлем ұйымының антифрод-жүйесіне өзгерістер енгізуді қамтамасыз етеді.
27. Алаяқтық және құқыққа қайшы оқыс оқиғалардың тәуекелдерін басқару саясаты мен рәсімдері мыналарды қамтиды, олармен шектелмейді:
1) бірінші санаттағы төлем ұйымы өздерінің қызметкерлерімен, клиенттерімен және үшінші тұлғаларымен байланысты алаяқтық және құқыққа қайшы оқыс оқиғалардың тәуекелдерін бағалау, олар талаптарға сәйкес келмейтін қатынастардың орнауының алдын алуға мүмкіндік береді;
2) қарауға жататын операциялар тізбесі;
3) Ұлттық Банктің антифрод-орталығынан алынатын мәліметтер, сондай-ақ КЖ/ТҚ/ЖҚҚТҚҚ туралы заңның 4-бабының 5-тармағына сәйкес қаржылық мониторинг жөніндегі уәкілетті орган өз интернет-ресурсында орналастырған КЖ/ТҚ/ЖҚҚТҚ типологиялары, схемалары мен тәсілдері ескеріле отырып, бірінші санаттағы төлем ұйымы белгілейтін алаяқтық немесе құқыққа қайшы оқыс оқиғалар белгілері бар күдікті операциялардың өлшемшарттары;
4) дропперлерді анықтау және бірінші санаттағы төлем ұйымының оларға қызмет көрсетуін тоқтата тұру тәртібі;
5) алаяқтық немесе құқыққа қайшы оқыс оқиғалардың белгілері бар күдікті операцияларды жүзеге асыратын адамдардың тізімдеріне (тізімдерінен),  дропперлердің, алаяқтардың немесе құқыққа қайшы оқыс оқиғалармен байланысты адамдардың тізімін (тізімдерін) қосу және алып тастау өлшемшарттары;
6) алаяқтық және құқыққа қайшы оқыс оқиғалардың тәуекелдерін бағалау тәсілдері, әдістері мен модельдері мынадай талаптарға жауап береді:
бағалаудың сапалық және сандық әдістері;
тәсілдер, әдістер мен модельдер алаяқтықтың және құқыққа қайшы оқыс оқиғалардың жаңа әдістеріне, операциялардың күрделілік деңгейіне, сондай-ақ бірінші санаттағы төлем ұйымы процестері мен Қазақстан Республикасының заңнамасындағы өзгерістерге бейімделеді;
транзакциялық (операциялардың сомасы, жиілігі, уақыты, алушысы, географиясы) және транзакциялық емес (пайдаланылатын ұялы байланыстың абоненттік құрылғылары, IP-мекенжайлар, ұялы байланыстың абоненттік нөмірлері, жүйеге кіру және есептік деректерді өзгерту кезіндегі іс-қимылдар туралы мәліметтер) деректердегі ауытқуларды, сондай-ақ клиенттер мен қызметкерлердің күдікті операциялар мен алаяқтықты, құқыққа қайшы оқыс оқиғаларды білдіруі мүмкін іс-қимылын анықтауға арналған алаяқтықты және құқыққа қайшы оқыс оқиғаларды анықтау жүйелері автоматты түрде тексеруді қамтамасыз етеді;
7) № 54 қаулыға сәйкес бірінші санаттағы төлем ұйымы бөлімшелерінің өзара іс-қимыл және деректерді беру тәртібі;
8) қызметкерлерді алаяқтық және құқыққа қайшы оқыс оқиғаларға қарсы іс-қимыл мәселелері бойынша мерзімді оқытуды және аттестаттауды жүргізу тәртібі;
9) аутентификация тәртібі мыналарды қамтиды, бұлармен шектелмейді:
клиенттердің, қызметкерлердің және үшінші тұлғалардың есептік деректерінің түпнұсқалығын Қазақстан Республикасының төлемдер және төлем жүйелері туралы заңнамасының талаптарын ескере отырып, бірінші санаттағы төлем ұйымының ішкі құжаттарында айқындалған тәсілдермен тексеру;
ақпараттық активті қорғауды қамтамасыз ету және рұқсатсыз қол жеткізуді немесе ic-қимылдарды болғызбау жөніндегі нұсқаулықтар;
10) бірінші санаттағы төлем ұйымының қызметіне әсер ететін алаяқтық және құқыққа қайшы оқыс оқиғалардың ішкі және сыртқы тәуекелдерін ескеретін алаяқтық және құқыққа қайшы оқыс оқиғалар тәуекелдерін болғызбау тәртібі;
11) анықтау тәртібі мыналарды қамтиды, бұлармен шектелмейді:
клиенттің күдікті әрекеттерін және алаяқтық немесе құқыққа қайшы оқыс оқиғалар белгілері бар күдікті операцияларды анықтау үшін пайдаланылатын деректер көздері;
алаяқтық немесе құқыққа қайшы оқыс оқиғалар белгілерімен күдікті операцияларды анықтау, маңызды оқиғалар немесе транзакциялар туралы хабарлау үшін ендірілген бақылау жүйелері мен технологиялары;
алаяқтық немесе құқыққа қайшы оқыс оқиғалар белгілері бар күдікті операциялар анықталған кезде бөлімшелер мен қызметкерлердің рөлі мен міндеттері;
12) алаяқтықпен немесе өзге құқыққа қайшы оқыс оқиғалармен нақты немесе болжамды оқыс оқиғаға ден қою жоспары мыналарды қамтиды, бұлармен шектелмейді:
ден қоюдың үздіксіздігін қамтамасыз ететін қызметкерлердің жұмыс режимі;
транзакцияны тоқтата тұру және қайта бастау немесе қабылдамау жағдайларының тізбесі;
клиенттің операциясын сәйкестендіру (аутентификация) туралы құжаттық растау тәртібі;
13) тергеп-тексеру тәртібі мыналарды қамтиды, бұлармен шектелмейді:
бірінші санаттағы төлем ұйымы бөлімшелерінің өзара іс-қимыл жасау тәртібі;
мерзімділікті, маңыздылықты бағалау, ақпарат жинау және талдау;
қабылданған тергеу әрекеттерін құжаттандыру;
алаяқтық немесе құқыққа қайшы оқыс оқиға фактісін бағалау және тергеп-тексеру аяқталған күн;
қабылданған шаралар, оның ішінде егер қолданылса, клиентке келтірілген залалды өтеу бойынша шаралар;
14) алаяқтық және құқыққа қайшы оқыс оқиғалар тәуекелдерін басқару жүйесінің тиімділігін бағалау.
Алаяқтық және құқыққа қайшы оқыс оқиғалар тәуекелдерін басқару саясаты мен рәсімдерін бірінші санаттағы төлем ұйымының басқару органы Қағидалардың 9-тармағының 1) тармақшасына сәйкес бекітеді. Осы тармақтың бірінші бөлігінің 2)-14) тармақшаларында көзделген тізбелер, өлшемшарттар, тәртіптер және өзге де талаптар көрсетілген саясатта және (немесе) оны дамытуға қабылданған бірінші санаттағы төлем ұйымының ішкі құжаттарында (қағидаларда, регламенттерде, әдістемелерде, нұсқаулықтарда) белгіленеді.
28. Бірінші санаттағы төлем ұйымы Ұлттық Банктің антифрод-орталығымен өзара іс-қимыл кезінде алынған мәліметтерді пайдалануды ескере отырып, дропперлерді анықтау, оларға қызметтер көрсетуді тоқтата тұру және алаяқтық және құқыққа қайшы оқыс оқиғалар белгілері бар төлем транзакцияларын, оның ішінде цифрлық жүйені, инновациялық технологиялар мен рәсімдерді пайдалану арқылы бұғаттау тәртібін айқындайды.
Дропперлерді анықтау тәртібі КЖ/ТҚ/ЖҚҚТҚҚ туралы заңның 
4-бабының 5-тармағына сәйкес қаржылық мониторинг жөніндегі уәкілетті орган өз интернет-ресурсында орналастырған КЖ/ТҚ/ЖҚҚТҚ типологияларына, схемалары мен тәсілдеріне сәйкес келетін, оның ішінде мынадай белгілермен шектелмей, тиісті сипаттамалары бар клиенттің операцияларын анықтау және талдау рәсімдерін қамтиды:
1) Ұлттық Банктің антифрод-орталығының дерекқорына енгізілген не Ұлттық Банктің антифрод-орталығының дерекқорына енгізілген тұлғалармен күдікті операцияларға қасақана қатысқан клиенттер;
2) алаяқтық немесе құқыққа қайшы оқыс оқиғалар белгілерімен күдікті операцияларды жүзеге асыратын адамдардың ішкі тізімдеріне, дропперлердің, алаяқтардың, құқыққа қайшы оқыс оқиғалармен байланысты адамдардың тізімдеріне енгізілген адамдармен күдікті операцияларға қасақана қатысқан клиенттер;
3) сәйкестендіру кезінде көрсетілген не қызметтерге қол жеткізу және операцияларды растау үшін пайдаланылатын ұялы байланыстың абоненттік нөмірін бірінші санаттағы төлем ұйымының басқа клиенттері көрсеткен клиенттер; 
4) басқа клиенттермен бірлесіп қызметтерге қол жеткізу үшін ұялы байланыстың бір абоненттік құрылғысын не алаяқтық немесе құқыққа қайшы оқыс оқиғалар белгілері бар күдікті операцияларды жүзеге асыратын тұлғалардың ішкі тізімдеріне, дропперлердің, алаяқтардың, құқыққа қайшы оқыс оқиғалармен байланысты адамдардың тізімдеріне және (немесе) Ұлттық Банктің антифрод-орталығының дерекқорына енгізілген адамдардың қызметтерге қол жеткізуі үшін бұрын пайдаланылған ұялы байланыстың абоненттік құрылғысын пайдаланатын клиенттер;
5) клиент операциясының сипатының және (немесе) параметрлерінің, көлемінің клиент күнделікті тәжірибеде әдетте жасайтын операцияларына сәйкес келмеуі немесе клиент белсенділігінің бейініне сәйкес келмеуі. 
Осы тармақтың екінші бөлігінің 3) және 4) тармақшаларының талаптары клиент жұбайымен (зайыбымен) немесе жақын туысымен бірге бір абоненттік нөмірді пайдаланған жағдайда, сондай-ақ клиент жұбайымен (зайыбымен) немесе жақын туысымен бірлесіп қызметтерге қол жеткізу үшін бір абоненттік байланыс құрылғысын пайдаланған кезде қолданылмайды.
Алаяқтық тәуекелі кезінде дроппер анықталған кезде бірінші санаттағы төлем ұйымы клиентке қызметтер көрсетуді дереу тоқтатады және Төлемдер және төлем жүйелері туралы заңның 25-1-бабында, № 54 қаулының 11, 12, 21, 23 және 26-тармақтарында көзделген іс-әрекеттерді, оның ішінде алаяқтық белгілері бар төлем транзакцияларын бұғаттауды жүзеге асырады. Клиенттің операцияларын қайта бастау бір мезгілде көрсетілетін қызметтерге рұқсат беру (қайта бастау) арқылы № 54 қаулының 11-тармағының үшінші бөлігінде және 12-тармағының төртінші бөлігінде белгіленген тәртіппен жүзеге асырылады.
Құқыққа қайшы оқыс оқиғалар тәуекелі кезінде дроппер анықталған кезде бірінші санаттағы төлем ұйымы:
1) клиентке қызметтер көрсетуді дереу тоқтатады және құқыққа қайшы оқыс оқиғалар белгілері бар төлем транзакцияларын бұғаттайды;
2) № 54 қаулының 20-тармағының бесінші бөлігінің 3) тармақшасына сәйкес Ұлттық Банктің антифрод-орталығына ақпаратты Ұлттық Банктің антифрод-орталығының ішкі құжаттарында белгіленген нысандар бойынша және қаржылық мониторинг жөніндегі уәкілетті органға жібереді. Қаржылық мониторинг жөніндегі уәкілетті органға мәліметтерді жіберу КЖ/ТҚ/ЖҚҚТҚҚ туралы заңның 10-бабына  сәйкес жүзеге асырылады;
3) дропперлерге қызмет көрсетуді тоқтата тұру тәртібіне сәйкес, оның ішінде № 54 қаулының 11-тармағының үшінші бөлігіне және 12-тармағының төртінші бөлігіне сәйкес адамды Ұлттық Банктің антифрод-орталығы базасынан шығарған кезде қызмет көрсетуді қалпына келтіреді.
Бірінші санаттағы төлем ұйымы оның қызметтерін дропперлердің пайдалануын болдырмау мақсатында клиенттерді алаяқтыққа және құқыққа қайшы оқыс оқиғаларға ұшырау тәуекелінің деңгейлері бойынша жіктеу айқындалатын және мыналар қамтылып, бұлармен шектелмейтін нұсқаулықты әзірлейді:
1) клиенттерді тәуекел деңгейіне, оның ішінде осы тармақтың екінші бөлігінде көзделген белгілерді ескере отырып жатқызу өлшемшарттары мен тәртібі;
2) тәуекелдің әрбір деңгейі бойынша тексеру шараларының тізбесі;
3) жауапты қызметкерлердің клиентті тәуекел деңгейіне жатқызу туралы және тексеру шараларын қолдану туралы шешімдер қабылдау тәртібі.
Клиенттің алаяқтыққа немесе құқыққа қайшы оқыс оқиғаларға ұшырауы тәуекелінің орташа деңгейін айқындау кезінде бірінші санаттағы төлем ұйымы ішкі құжаттарға сәйкес мыналарды қамтамасыз етеді, бұлармен шектелмейді:
1) клиенттің белсенділік бейініне сәйкес өлшемшарттарды талдауды қамтитын клиентті және жасалатын операцияларды тереңдетіп тексеру; 
2) іскерлік қатынастар тоқтатылған күннен бастап екі жыл бойы клиентпен сөйлесу жазбасын сақтау.
Клиенттің алаяқтыққа немесе құқыққа қайшы оқыс оқиғаларға ұшырауы тәуекелінің жоғары деңгейін айқындау кезінде бірінші санаттағы төлем ұйымы ішкі құжаттарға сәйкес мыналарды қамтамасыз етеді, бұлармен шектелмейді:
1. ақшаның шығу мен тағайындалу көздері, сондай-ақ клиенттің алаяқтық схемаларға ұшырауын көрсететін факторларды немесе алдау немесе сенімді теріс пайдалану жолымен активтерді және (немесе) есептік деректерді заңсыз иемдену мақсатында жасалатын іс-қимылдар салдарын тексеру;
1. бірінші санаттағы төлем ұйымы дербес белгілейтін операциялардың жекелеген санаттарын жүргізуге қол жеткізуден бас тарту не шектеу, орындаудан бас тарту;
3) іскерлік қатынастар тоқтатылған күннен бастап екі жыл бойы клиентпен сөйлесу жазбасын сақтау.


5-параграф. Электрондық ақшаға байланысты тәуекелдерді басқару 

29. Электрондық ақшаны шығаруды және өтеуді жүзеге асыратын бірінші санаттағы төлем ұйымы осы саладағы тәуекелдерді басқару саясатын әзірлейді және мыналарды қамтиды, бұлармен шектелмейді:
1) Төлемдер және төлем жүйелері туралы заңның 23-бабы 2-тармағының 5-3) тармақшасына сәйкес Ұлттық Банк бекітетін пруденциялық нормативтерге сәйкес шығарылған электрондық ақшаның номиналды өтелуін қамтамасыз етуге қойылатын талаптар;
2) электрондық әмиян ұстаушыларының талабы бойынша электрондық ақшаны уақтылы өтеуді қамтамасыз ететін төлем позициясының өтімділік тәуекелін басқару рәсімдері;
3) жеке және заңды тұлғалар үшін электрондық әмияндарды ашу, жүргізу және жабу рәсімдері;
4) бірінші санаттағы төлем ұйымының меншікті қаражатынан электрондық әмиян ұстаушылардың қаражатын оқшау есепке алу рәсімдері;
5) электрондық ақшаны шығару және өтеу көлемінің мониторингі жүйесі. 


6-параграф. Төлем жүйелеріне қатысу және электрондық төлем құралдарын шығару тәуекелдерін басқару

30. Бірінші санаттағы төлем ұйымы БААЖ және халықаралық төлем жүйелерінің (VISA, Mastercard, UnionPay) қатысушысы ретінде төлем жүйелеріне қатысу тәуекелін басқару саясатын әзірлейді, олар мыналарды қамтиды: 
1) төлем жүйелері операторларының талаптарын сақтау мониторингі рәсімдері;
2) Төлемдер және төлем жүйелері туралы заңның 19-3-бабына сәйкес қаржылық тұрақтылықты қалпына келтіру жоспарымен келісілген төлем позициясының өтімділік тапшылығы кезіндегі іс-қимыл жоспары;
3) техникалық істен шығуларды қоса алғанда, төлем жүйелеріне қатысу кезінде операциялық тәуекелді басқару;
4) жүйе операторының бастамасы бойынша есеп айырысуды уақытша тоқтата тұру сценарийін қоса алғанда, тоқсанына кемінде бір рет БААЖ-ға қатысу кезінде төлем позициясының өтімділігін стресс-тестілеу.
31. Бірінші санаттағы төлем ұйымы электрондық төлем құралдарын шығару кезінде тәуекелдерді басқару саясатын әзірлейді, онда мыналар қамтылады:
1) электрондық төлем құралдарын шығару, оларға қызмет көрсету және қолданылуын тоқтату тәртібі; 
2) электрондық төлем құралдарын шығару және оларға қызмет көрсету кезінде операциялық тәуекелді басқару;
3) алаяқтық, рұқсатсыз пайдалану және құқыққа қайшы оқыс оқиғалар мәніне электрондық төлем құралдарын пайдалана отырып операциялардың мониторингі;
4) электрондық төлем құралдарын шығару және оларға қызмет көрсету бөлігінде халықаралық төлем жүйелерінің (VISA, Mastercard, UnionPay) талаптарына сәйкестігі.


7-параграф. Заңды тұлғалардың банктік шоттарын ашу және жүргізу кезінде, сондай-ақ заңды тұлғалардың нұсқауы бойынша аударым операцияларын жүзеге асыру кезінде тәуекелдерді басқару

32. Заңды тұлғалардың банктік шоттарын ашу және жүргізу бойынша банктік операцияларды жүзеге асыратын бірінші санаттағы төлем ұйымы мыналарды реттейтін саясатты әзірлейді, бұлармен шектелмейді: 
1) заңды тұлғалардың банктік шоттарын ашу және жүргізу рәсімдері;
2) заңды тұлғалардың банктік шоттары бойынша КЖ/ТҚ/ЖҚҚТҚ белгілері, алаяқтық және құқыққа қайшы оқыс оқиғалар мәніне операциялар мониторингі;
3) заңды тұлғалардың банктік шоттарына қызмет көрсету мәселелері бойынша жолданымдарын қарау тәртібі.
33. Заңды тұлғалардың ақша төлемі мен аударымы жөніндегі нұсқауларын орындайтын бірінші санаттағы төлем ұйымы аударым операцияларының тәуекелдерін басқару саясатын әзірлейді, онда мыналар қамтылады, бұлармен шектелмейді:
1) аударым операцияларының тәуекелдерін жіктеу: өтімділік тәуекелі, есеп айырысу тәуекелі, операциялық тәуекел, КЖ/ТҚ/ЖҚҚТҚ тәуекелі, заңдық тәуекел;
2) төлем тапсырмаларын орындау процесіне қатысушылар, олардың өкілеттіктері мен жауапкершілігі;
3) верификация рәсімдері: алушы деректемелерінің дұрыстығын; шоттағы қаражаттың жеткіліктілігін; тапсырмаға қол қойған нақ сол адам екендігін және өкілеттіктерін тексеру;
4) төлем тапсырмаларын орындау мерзімдері, төлеушімен жасалған шартта көзделген тәсілмен төлеушіні міндетті түрде хабардар ете отырып, тоқтата тұру немесе орындаудан бас тарту тәртібі;
5) Төлемдер және төлем жүйелері туралы заңның 25-бабы 12-тармағының үшінші бөлігімен шектелген валюталық операциялар бойынша (экспорт және (немесе) импорт бойынша) тапсырмаларды орындау тәртібі;
6) бірінші санаттағы төлем ұйымының есепке алу деректері мен орындалған төлем тапсырмалары бойынша төлем жүйелерінің, корреспондент банктердің және клиенттердің деректері арасындағы алшақтықтарды анықтау және жою, сондай-ақ ақшаның қате есептелуін реттеу тәртібі.


8-параграф. Үздіксіз қызметті басқару 

34. Бірінші санаттағы төлем ұйымы қызметінің үздіксіздігін басқару жүйесі мыналарды қамтиды, бұлармен шектелмейді:
1) маңызды бизнес-үдерістерді анықтай отырып, қауіптерді бағалау және қызметке әсерін талдау;
2) қызметтің үздіксіздігін қамтамасыз ету және қалпына келтіру жоспары;
3) жылына кемінде 1 (бір) рет, сондай-ақ бірінші санаттағы төлем ұйымының қызметінде елеулі өзгерістер болған кезде тестілеу және жоспарды жаңарту рәсімдері. 
35. Бірінші санаттағы төлем ұйымы оның қызметіне әсеріне талдау жүргізу үшін: 
1) көрсетілетін қызметтің іркілісіне байланысты мүмкін болатын қаржылық шығын көлемін уақыт бойынша бағалайды;
2) қызметтің әрбір түрінің іркілісінің барынша қолайлы кезеңін белгілейді;
3) қызмет ұсыну үшін белгіленген мерзімде ең аз жұмыс істеу күйінде үздіксіз қолдануы және (немесе) жаңартылуы қажет қызметті орындау түрлері мен деңгейін, активтерді немесе өзге де ресурстарды анықтайды;
4) авариялық режимде қызметтің маңызды түрлерін қалпына келтіру және одан әрі жүзеге асыру үшін қажетті ресурстардың ең аз көлемін айқындайды;
5) маңызды қызмет түрлерінің әрқайсысын нысаналы қалпына келтіру уақытын белгілейді;
6) басымдылықты белгілей отырып, маңызды қызмет түрлерін нысаналы уақыты бойынша қалпына келтіруді саралайды; 
7) маңызды қызмет түрлеріне тәуелді болатын мүдделі тараптарды және аталған адамдардың күтпеген жағдайлар туындаған кезде қалай көмек көрсететінін анықтайды.
36. Бірінші санаттағы төлем ұйымы қызметтің маңызды түрлерін сәйкестендіреді. Бірінші санаттағы төлем ұйымының қызметіне әсер етуін талдау процесінде залалы Қағидалардың 35-тармағының 2) тармақшасына сәйкес белгіленген барынша қолайлы бос тұру кезеңі шегінде барынша жағымсыз әсер ететін және Қағидалардың 35-тармағының 5) тармақшасына сәйкес қалпына келтірудің нысаналы уақыты шегінде қалпына келтірілуге тиіс қызмет ретінде сәйкестендірілген қызмет түрі маңызды қызмет түрі болып табылады.
Бірінші санаттағы төлем ұйымы қызметінің маңызды түрлеріне мыналар жатады, бұлармен шектелмейді:
1) төлем транзакцияларын өңдеу және жүргізу; 
2) заңды тұлғалардың нұсқауы бойынша аударым операцияларын орындау;
3) заңды тұлғалардың банктік шоттарын ашу және жүргізу;
4) ұстаушылардың талап етуі бойынша электрондық ақшаны өтеу;
5) ұстаушылардың талап етуі бойынша цифрлық қаржы активтерін (стейблкоиндерді) шығару және өтеу;
6) БААЖ және халықаралық төлем жүйелері (VISA, Mastercard, UnionPay) шеңберіндегі есеп айырысулар;
7) электрондық төлем құралдарына қызмет көрсету.
37. Бірінші санаттағы төлем ұйымы күтпеген жағдайлардың тәуекелін талдау қызметтің маңызды түрлерінде және олар пайдаланатын ресурстарда туындайтын қауіпті және осалдықты бағалауға мүмкіндік береді. Ресурстарға теріс әсер ететін қауіп ретінде мыналар қарастырылады, бұлармен шектелмейді:
1) қызметкерлердің тапшылығы;
2) технологиялардың, оның ішінде цифрлық және коммуникациялық технологиялардың (компьютерлік вирустар, компьютерлік аппараттық құралдардың істен шығуы, байланыстың жоғалуы) қолжетімді болмауы;
3) жабдықтаудың (сумен, электрмен) тапшылығы;
4) ғимараттарға (үй-жайларға) кіру рұқсатының болмауы;
5) негізгі ақпараттың қолжетімді болмауы;
6) қаржы ресурстарының қолжетімді болмауы.
38. Бірінші санаттағы төлем ұйымы күтпеген жағдайлардың тәуекелін басқару шараларын таңдау кезінде мынадай факторларды ескереді, бұлармен шектелмейді:
1) қызметтің маңызды түрінің барынша қолайлы іркіліс кезеңі;
2) қызметтің үздіксіздігін және қалпына келтіруді қамтамасыз ету жоспарын (жоспарларын) іске асыруға шығыны;
3) шаралар қабылданбаған әрекетсіз жағдайдағы салдары;
4) іске асыру тәуекелінің шынайылығы және болатын қаржылық шығын шамасы;
5) қызметтің үздіксіздігін басқару жүйесінің белгіленген мақсаттарымен үйлесімділігі;
6) қызметтің үздіксіздігін басқару саясатымен және рәсімдермен үйлесімділігі.
Бірінші санаттағы төлем ұйымы маңызды оқиға орын алған жағдайда қызметтің үздіксіздігін қамтамасыз ету үшін қажетті ақпараттың тұтастығын, қолжетімділігін және жасырындылығын қамтамасыз ету жөніндегі шараларды айқындайды. 
Бірінші санаттағы төлем ұйымы пайдаланылатын ресурстардың (материалдық жабдықты, қаржы ресурстарын қоса алғанда) тізбесін және олардың, оның ішінде маңызды оқиға болған жағдайда мүдделі тұлғалардан болуын қамтамасыз ету іс-шараларын айқындайды.
39. Бірінші санаттағы төлем ұйымы қызметтің үздіксіздігін қамтамасыз ету және (немесе) қалпына келтіру бойынша жоспарды (жоспарларды) әзірлеуді және оның болуын қамтамасыз етеді. Бірінші санаттағы төлем ұйымы қызметінің үздіксіздігін қамтамасыз ету жоспары мыналарды қамтиды, бұлармен шектелмейді: 
1) қызметтің маңызды түрлерінің тізімі, іркілістің рұқсат етілген ең ұзақ уақыты және қалпына келтірудің нысаналы уақыты;
2) белсендіру туралы шешім қабылдауға уәкілетті тұлғалардың тізбесін қоса алғанда, жоспарды белсендіру схемасы; 
3) қызметкерлермен, клиенттермен, корреспонденттермен және Ұлттық Банкпен авариялық коммуникация рәсімдері;
4) Төлемдер және төлем жүйелері туралы заңның 19-4-бабының 
6-тармағына сәйкес деректерді өңдеудің резервтік орталығы мен резервтік байланыс арналарын қоса алғанда, негізгі және резервтік алаңдардың сипаттамасы;
5) авариялық жұмыс режимін аяқтау және штаттық жұмыс істеуге қайту тәртібі.

40. Бірінші санаттағы төлем ұйымы ағымдағы нарықтық жағдайға, стратегияға, активтердің көлеміне, жүргізілетін операциялардың күрделілік деңгейіне сәйкес келетін ішкі бақылау жүйесінің болуын қамтамасыз етеді. Ішкі бақылау - атқарушы орган, құрылымдық бөлімшелер және барлық қызметкерлер өз міндеттерін атқару кезінде жүзеге асыратын күнделікті қызметке жүктелген процесс.
41. Бақылау іс-әрекеттері мыналарды қамтиды, бұлармен шектелмейді: 
1) төлем операциялары мен аударым тапсырмаларын жасау, авторизация және есепке алу жөніндегі функцияларды бөлу;
2) белгіленген лимиттердің сақталуын тексеру;
3) операциялар мен мәмілелердің бухгалтерлік есеп пен есептілікте уақтылы және дұрыс көрсетілуін тексеру;
4) Ұлттық Банкті қызметтегі барлық өзгерістер мен толықтырулар туралы уақтылы хабардар ету;
5) шығарылған цифрлық қаржы активтері (стейблкоиндер) көлемінің күнделікті негізде номиналды өтеу активтерінің мөлшеріне сәйкестігін бақылау. 
42. Ішкі бақылау қызметін Төлемдер және төлем жүйелері туралы заңның 19-2-бабының 3-тармағына сәйкес бірінші санаттағы төлем ұйымы қалыптастырады. Ішкі бақылау қызметі жыл сайын, есепті жылдан кейінгі жылғы 30 (отызыншы) сәуірден кешіктірмей тәуекелдерді басқару және ішкі бақылау жүйесінің, сондай-ақ бірінші санаттағы төлем ұйымының қызметіне тән тәуекелдердің барлық түрлерінің тиімділігіне бағалау жүргізеді. 
Ішкі бақылау қызметі бірінші санаттағы төлем ұйымының басқару органына есеп береді және бірінші санаттағы төлем ұйымына тән тәуекелдерді уақтылы анықтауға және тұрақты негізде бағалауға және оларды барынша азайту бойынша уақтылы шаралар қабылдауға бақылауды қамтамасыз етеді. Ішкі бақылау қызметі болмаған жағдайда, тәуекелдерді басқару және ішкі бақылау жүйесінің тиімділігін бағалау функцияларын тікелей не сыртқы аудиторларды тарта отырып, төлем ұйымының басқару органы жүзеге асырады. 
43. Бірінші санаттағы төлем ұйымы ішкі бақылау жүйесінің қатысушыларын қорғаудың үш желісі негізінде айқындайды: 
1) қорғаудың бірінші желісін құрылымдық бөлімшелер қамтамасыз етеді. Құрылымдық бөлімшелердің басшылары құрылымдық бөлімшеде ішкі бақылауды ұйымдастыруға және жүзеге асыруға жауапты болады; 
2) қорғаудың екінші желісін тәуекелдерді, комплаенс-бақылауды басқару жөніндегі бөлімшелер және бақылау функцияларын жүзеге асыратын өзге де құрылымдық бөлімшелер қамтамасыз етеді. Көрсетілген бөлімшелердің басшылары тәуекелдерді басқару жөніндегі ішкі саясат пен рәсімдерді әзірлеуге, тәуекелдердің тәуелсіз мониторингі мен бақылауына, сондай-ақ қорғаудың бірінші желісінің құрылымдық бөлімшелерінің белгіленген рәсімдер мен лимиттерді сақтауын бақылауға жауапты болады;
3) үшінші қорғау желісін ішкі бақылау бөлімшесі қамтамасыз етеді. Ішкі бақылау қызметі бірінші санаттағы төлем ұйымының басқару органы алдында тәуекелдерді басқару және ішкі бақылау жүйесінің тиімділігіне, оның ішінде қорғаудың бірінші және екінші желілерінің қызметіне тәуелсіз бағалау жүргізу үшін жауапты болады. 
44. Бірінші санаттағы төлем ұйымы мынадай өзара байланысты элементтерге негізделген ішкі бақылауды жүзеге асыру рәсімдерін әзірлейді: 
1) тәуекелдерді басқаруды бақылау;
2) бақылау іс-әрекеттері және өкілеттіктерді бөлу;
3) ақпарат және өзара іс-әрекет;
4) мониторинг және кемшіліктерді түзету. 

45. Қызметтің ашықтығын арттыру және қаржы нарығының мүдделі қатысушыларына қосымша ақпарат беру мақсатында бірінші санаттағы төлем ұйымы тәуекелдерді анықтау, бағалау және басқару жөніндегі әдістер мен рәсімдер туралы мәліметтерді жария етеді.
Қабылданатын тәуекелдер және тәуекелдерді басқару рәсімдері туралы мәліметтер қызметтің негізгі түрлері, қабылданатын тәуекелдер туралы қысқаша ақпаратты және қабылданатын тәуекелдердің деңгейі туралы түсінік беретін статистикалық ақпаратты қамтиды. Бірінші санаттағы төлем ұйымы елеулі өзгерістер туралы түсініктеме бере отырып, өзекті және шынайы мәліметтерді түсінікті нысанда ұсынады. 
46. Жария етілетін мәліметтер алдыңғы есепті кезеңдерде жария етілген ақпаратпен салыстырылады және қызмет туралы ақпаратты салыстыруға мүмкіндік береді. 
Бірінші санаттағы төлем ұйымы қызметіндегі, Қазақстан Республикасының заңнамасындағы немесе қаржы нарығындағы өзгерістерге байланысты алдыңғы есепті кезеңдерде жария етілетін мәліметтермен салыстырғанда жаңа мәліметтер ағымдағы есепті кезеңде жария етілетін  мәліметтердегі өзгеріс немесе оларды алып тастау тиісті түсіндірмелерді келтіре отырып атап көрсетіледі. 
47. Қабылданатын тәуекелдер, тәуекелдерді басқару рәсімдері туралы мәліметтер жеке құжатпен ұсынылады, жылдық негізде жария етіледі және есепті жылдан кейінгі жылғы 30 (отызыншы) шілдеден кешіктірілмей бірінші санаттағы төлем ұйымының интернет-ресурсында орналастырылады.
48. Бірінші санаттағы төлем ұйымы мынадай ақпараттың жария етілуін қамтамасыз етеді, бұлармен шектелмейді: 
1) көрсетілетін төлем қызметтерінің тарифтері; 
2) заңды тұлғалардың нұсқауы бойынша аударым операцияларын орындау талаптарын, оларды тоқтата тұру (олардан бас тарту) мерзімдері мен негіздері; 
3) заңды тұлғалардың банктік шоттарын ашу және жүргізу талаптары; 
4) ұстаушылардың талап етуі бойынша өтеу тәртібі мен мерзімдерін қоса алғанда, базалық активі ақша (стейблкоиндер) болатын цифрлық қаржы активтерін шығару және оларға қызмет көрсету талаптары; 
5) электрондық ақшаны шығару және өтеу талаптары, электрондық әмияндарды, операциялар бойынша лимиттерді ашу және жүргізу тәртібі; 
6) электрондық төлем құралдарын шығару және оларға қызмет көрсету талаптары;
7) клиенттердің өтініштерін қарау тәртібі.

